**Мярекатдин метлебар**:

дидед ч1алан гуьрчегвал, адан метлеблувал къалурун;

алимри, шаирри дидед ч1алакай лагьанвай гафар веревирд авун;

дидед ч1ал к1ан хьунин, адан михьивал хуьнин гьиссер тербияламишун.

**Тадаракар:** шаиррин суьретар, ктабар, аудио ва видеоматериалар, презентация «Дидед чIалан югъ», аялри къалурзавай сегьнеяр, карточкаяр.

**Жуьре**: цIийи чирвилер гунин тарс

**Ишлемишзавай къайдаяр**: муаллимдин суьгьбет, аялри санал ва кьилди кIвалахун.

Тарсунин план.

1. Мярекат тешкилун.

2. Мярекатдин метлеб ачухарун, аялрин вилик гьялна к1анзавай месэлаяр эцигун.

3. Темадин винел к1валахун.

4. Поэзиядин декьикьа.

5. Ял ядай декьикьа.

6. Тарс мягькемарун.

7. Рефлексия. Тарсуникай аялри хкуднавай къейдер.

8. Къиметар эцигун.

9. К1валин к1валах гун.

**Мярекатдин финиф.**

I.Мярекат тешкилун.

Муаллимди шиир кIелиз – кIелиз мярекат ачухарун.

**Лезги ч1ал**

Рик1ин къене пак ашкъи хьиз

Лезги гафар туна к1анда

Сандухдавай багьа къашар хьиз

Квадар тавуна хвена к1анда.

Дидеди бала гьик1 хуьдат1а

Дидед ч1ал гьак1 хвена к1анда

Вилин нини гьик1 хуьдат1а

Чи лезги ч1ал гьак1 хвена к1анда.

Кьве патал чун пайнават1ани

Амма чи рик1 сад хьана к1анда

Цацари чун чухвазват1ани

Чи садвални чи лезгивал

Чи лезги ч1ал хвена к1анда!

II. Гьуьрметлу мугьманар, азиз балаяр, къенин мярекат чна жуван лезги ч1ал хуьниз бахшнава. Халкьдикай халкь, миллетдикай миллет ийизвайди дидедин ч1ал я.

**III. 1.**Дуьньядал гзаф ч1алар ала, гьуьрметлубур! Гьар са халкьдихъ, гьар са инсандихъ вичин ч1ал, хайи дидед ч1ал ава. 1999 – йисуз ЮНЕСКО-ди хайи ч1аларин къайгъу ч1угунин, хейлин ч1алар дуьньядин винелай терг жезвай макъамда абур хуьнин ва вилик тухунин мураддалди 21-февраль дуьньядин халкьарин дидед ч1аларин югъ яз малумарна. Гьа ч1авалай инихъ чи Россиядани ва Дагъустандани и югъ гегьеншдиз ва гурлудаказ къейдзава. И жигьетдай чи Дагъустан генани кьет1ен чкадал ала.

**Хьана,кьван,хьанач кьван са вилаят. И вилаятда са пачагь хьана,адахъни пуд хва авай. Бубади вичин рухвайриз ихьтин веси туна: гьамиша дуствилелди яшамиш хьухь, сада садан хатур хамир,гьуьрметлу хьухь, вири къуват халкьдин рекье харж ая, адаз куьн гьамиша герек я. Квез илимар чира, абурун къадир хьухь. Гадайри чпин бубадин веси кьилиз акъудна: абур гьамиша санал хьана, халкьдин тереф хвена,адан къайгъуда хьана. Абурун т1варарни тир Лезги халкь, Ватан, Дидед ч1ал.**

Дагъустанда гзаф ч1алар ава. И ч1алар арадал атуникай за квез ихьтин риваят ахъайда. Са шишел гваз балк1андал алаз физвайди хьаналда. Ингье ам атана чи Дагъустандиз акъатна. Адаз дагъларай физ четин жезвай . Хци рагара, къванера акьаз адан шишел къазун хьана ч1аларни гьарнихъ сад чк1ана. Чаз гьатайди лезги ч1ал я.

**2.ЧIалакай халкьдин мисалар.**

*-*Дидед ч1алан манадин деринвал сифтени-сифте чи халкьдин мисалрай аквазва.Гьикьван гуьрчег мисалар ава чи ч1ала.

*ЧIал халкьдин девлет я, хайи чIалан къадир хьухь*, - лугьузва бубайрин камаллу келимайри. И мисалри чаз гьар садаз дидед чIал хуьниз эвер гузва. Балаяр, дидед ч1алакай мисалар низ чида? (слайд «Бубайрин камаллу келимаяр»)

*Дидед чIал кIан хьухь.*

*Дидед чIал тийижир инсан чIехи бахтуникай магьрум я.*

*Дидед чIал эбеди япара авай лайлай я.*

*Жуван чIал усалармир.*

*Жуван чIалак рехне кутамир.*

*Хайи чIал инсандин къуват я.*

*Хайи чIал хьун кьегьалвал я.*

*Хайи чIалав къведай нямет авач.*

*Хайи чIалакай ягьанатдай кас иеси кьадай кицIиз ухшар я.*

*Хайи чIалан къадир хьухь.*

*Хайи чIалан тIеам масад я.*

*ЧIал акьулдин булах я, акьул — чIалан дамах.*

*ЧIал инсандин дамах я.*

*ЧIал рахайла иер я.*

*ЧIал тийижирдаз дидени чир жеч.*

*ЧIал халкьдин девлет я.*

**3. Алимри ч1алакай**

1.Мегьамед Гьажиева вичин уьмуьр кьиляй-кьилди дидед чIалаз къуллугъ авуниз серфнай. Лезги чIалан бязи алимар сад-садахъ галаз урус чIалал, яни лезги чIалак урус чIалан гафар кутуна рахаз акурла адавай эхиз жедачир. Лезги чIалан таъсиб чIугун вичин руьгьдин эвер тир Мегьамед Гьажиев дидед чIалал акьван иердиз, акьван фасагьатдиз рахадай хьи, яб акалайбурун пагь атIудай. Гьа икI жаваб гудай ада чIал чIурзавайбуруз.

«Вичин халкьдизни вичин чIалаз гьуьрмет тийизвай касди патан халкьариз ва патан чIаларизни гьуьрмет ийидач. ЧIаларин арада дидед чIал сад лагьай чкадал ала. КIвенкIве жуван чIал хъсандиз чира, ахпа патан чIаларив эгечI».

2.Чи чIалан виридалайни чIехи женгчи Гьажибег Гьажибегова алатай асирдин 30-йисара лагьай гафар рикIел хкин: «Лезгидалди рахадайла хайи чIалан гафар аваз маса чIалан гафарикай менфят къачун жуван диде негь авун я. Диде негь авуниз са тIвар гуз жеда – вагьшивал». Мад гьа камалэгьлиди лагьайвал, «Лезгидин виридалайни гужлу яракь адан чIал я. ЧIал квахьайтIа, халкьни квахьда.

**4. Шаирри ч1алакай.**

1.Арбен Къардаш

Хайи чlалал рахазвайбуруз яб гайила, гьафтедин йикъар ва числительнияр саки вирида урус чlалалди лугьузва. Им, адет тирвал, чlал квахьиз эгеч1унин сифтегьан «зенгер» я. Идални алава яз, чна, жуван чlала аваз-аваз, маса ч1алан гафарикай менфят къачузва. Им гьакl вич вичелай жезвай кар я, рахазвайбуру икl хьуниз гьич фикирни гузвач. Чlал хуьн патал адалди михьидаказ рахаз, фикириз, кхьиз ва фикирар тамамдиз ачухариз чир хьана кlанда, алакьна кlанда, гьич тахьайтlа алахъна кlанда. Гьа алахъун заз неинки са жегьилрин патай, гьакl яшдиз акъатнавай лезгийрин патайни аквазвач. Чlал хуьн патал гьар са лезгиди вичин руьгьдин ва зигьиндин къуватар эцигна кlанда.

2.Абдуселим Исмаилова "Хайи чIал" макъалада ("Самур"журнал №3 2009) икI кхьизва: "Эгер чаз жуван чIал музейдин экспонат хьана кIанзавачтIа, эгер чаз халкь яз амукьиз кIанзаватIа, са законрикни, гьакимрикни умуд кутун тавуна, гьар са хзанда ва кIвале, чи къайгъуда чун хьун герек я. Заз чиз, чIалал акьалтзавай аялдиз сифтени-сифте "диде" лугьуз чирайтIа, адаз лайлай дидедин чIалал ван хьайитIа, мектебда адаз а чIалан къадир, эдебиятдин къимет ва метлеб чирайтIа, Америкадиз акъатайтIани, адан рикIелай дидедин чIал алатдач." Шаирдин и цIарари заз гзаф таъсирна. Ада, виридаз тIазвай чкадин дарман гьина аватIа, къалурзава, амма вирида адакай менфят къачузвач.

3.Седакъет Керимовади кхьизва: ( Сегьне 1. келимаяр сегьнеламишна къалурда Алина ва Зуьгьрехалум)

КцIара са мирес илифнавай чи кIвализ. Мукьва-кьилийрал рикI алай и къени къилихрин кас урус чIалан муаллим я. Адахъ са татугайвал ава: чIалар акадариз, акатайвал рахада. Гилани вичин саягъда ихтилатдал илигна ада:

- Погода аквазва ман ваз! Шумуд югъ тир проливной марфар къвазвай. Гилани туманди вил гана экв гузвач. Надоел хьана хьи! Заз жуван участокда цуьквер пересадка ийиз кIанзавайди я. Разве можно?

Ша хъел акатмир ман вахъ! Вичин 50 яшар хьанвай и касдиз вуч лугьуда вуна?

- Вун вучиз икI рахазва? - акъвазиз хьанач завай.

- ГьикI рахазва кьван? - мягьтелвилелди жузуна миресди.

- Ата-пата.

- Ам вуч лагьай гаф я?

- Я стха, вун са чIалал рахайтIа жечни? - лагьана за.

- Я абат хийир хьайиди, гила михьи чIал амани? Вири икI рахазвачни?

- Ваъ, вуна хьиз хайи чIал кукIварзавайди акунач заз.

- Зун урус чIалан муаллим я эхир! - хъуьрена мирес.

- ЯтIа ингилис чIалан муаллим ингилис, француз чIаланди француз, азербайжан чIаланди азербайжан чIалан гафар акадарна рахана кIанзава ман?!

Чи аялриз пара чIалар чир жен гунуг тушни? - вучайтIани далу чилиз ягъиз кIанзавачир миресдиз.

Ам сакIани гъавурда тваз тежез акурла: «ЧIал квахьай чIагъ! Вун хьтинбурун мецез кьецI гун герек я, белки муькуьбурузни ар жеди”, - лагьана за жува-жуваз.

Гьа инал педагогикадин илимрин кандидат Ш.Мирзоеван гафар рикIел хтана зи: “Чна гъилик авур делилри къалурзава хьи, тербиядинни чирвилерин дережа ачухарзавай лезги гафарин 40 процентдикай халкьди менфят къачузмач. Аялрин ва жегьилрин 65 процентдиз са кьадар гафарин мана эсиллагь чизвач. Нетижа гьихьтинди ятIа виридаз аквазва. Гьавиляй геж тавуна алимри чпин гаф лугьун ва тербиячийри чIалаз мукьуфдалди фикир гун лазим къвезва.”

**IV. Поэзиядин декьикьа. Дидед чIаларин югъ** .Исятда аялри чаз лезги ч1алакай шиирар к1елда. Аялри са – сада къарагъиз чпи чирнавай шиирар устаддаказ лугьуда.

Эвер гузва за къе вири лезги диде-бубайриз, геж тавуна гьуьрметлубур, ч1ал чира куьн балайриз.

**Сегьне 2. Къари:** Гьи бубадин велед ят1а дидедин ч1ал тийижир, гъейрин ч1алан велед ят1а, туширт1а ак1 жедачир

**Къужа:** Ваъ, я къари, диде – буба лезгияр тир, аялрин акун къене чебни зурба сагьибар тир, хиялрин.

**Къари:** Багьна вуч я!? Шегьердава рахаз к1амач лезгидал, дидени са шегьердава югъ атай кьван гуьзгуьдал.

**Къужа:** Квез я ахьтин диде-буба, дидед ч1ал кваз такьадай, хуьруьз хтун хьана туба, ч1ал тийижиз рахадай.

Гьуьрметлу аялар! Дидед ч1ал хуьник квевайни куь пай кутаз жедай рекьер гзаф ава. Абрукай сад жуван хзанда, аялрин дустарин арада дидед ч1алал рахун ,манияр, шиирар, газетар, журналар, ктабар к1елун я.

**V. Ял ядай декьикьа. «Лезги ч1ал» манидихъ яб акалун.**

Дидедин ч1ал течидайдакай жуван халкьдин ва хайи чилин хва я руш жедач.

- Жуван хайи ч1ал чира!

- Лезги ч1ал михьиз хуьх!

- Дидед ч1ал чир тахьун айиб я!

Чи халкьдиз вичин адетар гзаф авайди я, гьа адетрикай чна са гъвеч1и сегьне къалурда. Буюр килига!

**Сегьне 3 «Ч1ал раб яни?»**

**Къари:** Вун хтанани къужа?

**Къужа:** Хтана къари, хтана. Са истикан чай цуз кван къари (чай цазва къариди).

**Къари:** (рак гатазва) – Рак гатазвай хьтинди я.

**Къужа:** Килиг кван , къари, вуж ят1а.

**Къари:** (къари килигзава). Почтальон тир къужа. Чин шегьерда к1елзавай гададилай кагъаз хтана.

**Къужа:** К1ела кван къари , вуч кхьенват1а.

**Къари:** Саламалек, диде ва буба. Куьн гьик1 ава? Как здоровье, как поживаете? Зун хъсанзава, учеба нормально. Скоро приеду. Куьн сагърай, досвидание.

**Къужа:** Ибур вуч гафар, я къари!? Са йисуз шегьердиз фена, ч1ал рик1елай фенани!? Я мусибат!!

**Къари:** Хьана я къужа вуна аялдиз гьикьван тахметар ийида ч1ал ик1 хьана, ч1ал ак1 хьана. Абур куьлуь-шуьлуьяр я.

**Къужа:** Лап хъсан я вазни ви хциз ч1ал «куьлуь-шуьлуьяр» тирди заз чизвачир. Учеба нормально ялдай.

Кьве югъ арадай фена.

**Къари:** Къужа, я къужа…

**Къужа:** Вуч хьана къари вак къал ква хьи?

**Къари:** Я къужа кал квахьнава, кал. Кьве к1вач галат хьана зи къекъведай кьван, гила вучда!?

**Къужа:** Ч1ал квахьайла кал квахьун еке к1валах яни, абур куьлуь-шуьлуьяр я.

Ч1ал раб яни, вучиз квахьна фирай ам, миген яни вучиз чна кхьирай ам.

Зи лезги чIал, дидедин чIал – дуьньядин

Вири чIехи чIаларилай ширинди.

Зи кьисметда шадвилинни сузадин

Гуьзгуь я вун, хвейи халкьдин зигьинди.

Эхь, дидедин чIал ширин я. Дидедин чIалахъ лугьуз четин, анжах вичиз хас кьетIенвал, тIям, суьгьуьрдин къуват, артуханвал ава. Гьавиляй ам чи рикIиз мукьва я, гьардаз адан метлеблувал, мумкинвилер, таъсир сергьят авачир кьван багьа я.

Багьа я заз, уьмуьр хьиз, зи лезги чlал,

Ифирнавай чатухъандин къати цlал.

Рекьидалди акъат тийир кlарабрай,

Туруни хьиз, акъуддай зун азабрай.

Ам чи мили медениятдин чешме, руьгьдин девлет я. Дидедин чIал чи уьмуьрдин чирагъ, ихтибарлу даях я: четин югъ атайла, къайи хажалатди рак гатайла, ам рикIиз теселли гудай жерягь хьиз рахада, гагь адакай тIал кьезилардай мелгьем жеда.

Чна умудзава хьи, квекай гьар сад, чи хайи чилин ва дидед ч1алан халисан патриот жеда. Ч1ал амай кьван халкь амукьда!

**Аялри лезги макьамдал кьуьл авун.**

Тарсара аялрин рахунар (презентация)

**VI. Тарс мягькемарун. Къачур чирвилерикай аялрин веревирдер.**

Ч1ал халкьдин чин я, адахъ зурба къуват ава. Ам чирун, хуьн- чи гьар садан буржи я.ЧIал хуьнин карда чавай вуч жеда?

Хайи чIалан михьивал хвена кIанда. Хайи чIалал рахана кIанда. ЧIал хвена кIанда

Дидед чIалаз вафалу хьана кIанда. Хайи халкьдин тарих, меденият, адетар хвена кIанда

Алинади чаз вичин хайи чIалакай сочинение кхьенва, яб акалин!

Дуьньядин винел вичин хайи дидедин чlал авачир са халкьни  авайди туш.

Дидедин чlал –ам чаз дидедин некlедихъ галаз, дамарра авай иви хьиз, кьиле авай мефтl хьиз бахшнавай багьа затl я. Чlал- алимри къейдзавайвал, гьар са халкьдин векилдиз ам сад-садахъ галаз рахун, вичин фикирар ачухдаказ лугьун, яб акалзавай кас дуьз гъавурда гьатун патал ишлемишзавай сенят, яракь я лагьайтlани жеда. А патал  алай касдин рахунрихъ яб акалайла, чаз ада шадвал ийизвани, хажалатзавани, адетдин ихтилат-суьгьбет ийизвани чир жезва. Чlалахъ мад са кьетlенвал ава. Чlалахъ сеслувал ава.Чавай са кьадар яргъал алай касдал,жуваз вуч лугьуз  кlанзаватlа, жуван фикир агакьаризни жезва.

Лезги чlални вичиз хсуси кlел-кхьин авай чlаларикай я. Идалай вилик чи дидед чlалал, кlел-кхьин авач лугьудайбурни хьана, амма тарихдин деринар ахтармишайла, къекъвейла, лезги чlал, эвелдай къванерал, чархарал кхьена, ахпа вичихъ Алпан гьукумат хьайила чир жезва.Адалай гуьгъуьнизни,  чал яракь гваз атай чапхунчийричпин чlалар ишлемишиз хьанайтlани, чи арайра, гьабуру кьабулиз тунвай алфавитралди ва дидедин чlалал кхьей затlар, документар чилик акатна вара-зара хьанвай кхьинар чаз жагъизва, чи баркаллу алимри абур кlелзава.

Дидедин чlал чахъ гьа хайи йикъалай башламишна ,ракъинин ишигъ хьиз, гъетерин нур хьиз,гьар декьикьада чи жигерри чlугвазвай гьава хьиз, йикъа са шумудра незвай ризкьи ва хъвазвай яд хьиз агакьзава.Чаз, гьар пакамалай няналди, чи балайриз кьепlинин кьилихъ дидейри язавай лайлаяр ван жезва, радиодай, телевиденидай, школада тарсарай, хуьре- кlвалева кlвалахда-кеспидал ийизвай рахунрай ванер къвеза.Чlал- булахдай къвезвай гьамгадин яд хьиз, къвердавай михьи жез, къвердавай хци жез чал агакьзава. Чна дидедин чlалал кlвалахни ийизва,чна адал дамахни. Кlвалах ам я, чун жуван чlалал, лезги чlалал рахазвай гьар гьи хуьруьз фейитlани, масадан ва я маса чlалан куьмек галачиз рахазва.Дамахни ам я хьи, вири чlехи чlалариз хас лишанар, гьар са затlуниз лугьудай хсуси тlварар, гьар гьихьтинчетин, гзаф фикирар санал кlватlна, лугьузвай ва я кхьенвай филасофиядин, литературадин эсерар, дидедин чlалазрегьятдиз гъиз ва лугьуз жезва.Са гафуналди, лезги чlал-дуьньядин амай халкьарин чlалар хьиз, девлетлуни я, къиметлуни Гьайиф хьи, са бязи инсанри, дидедин чlал ам гьина герек къвезвайди я лугьуз, кваз такьазвай чиаяларни ава.Ам чlалавай яргъаз хьун –вичин кесибвал ва бедбахтвал тирди геж гъавурда акьада.Шегьерра яшамиш жезвай аялривай, хайи ерийрал хтай вахтара абур, бегьем гъавурда гьат тийиз, вичин

 фикир дидедин чlалал лугьуз тежез,къерехда амукьзава.

Садбур, сад кьве йисуз патарал акъатайла, кьисмет хъхьана.хуьруьн школайриз кlелун давамариз хтун хъувурла, чаз дидедин чlал хъсан чизмач лугьузва.Абур дуьз туш.

«Хайи чlал тийижир инсан еке бахтуникай магьрум я.», лугьузва халкьдин мисалда.Заз а  бахтуникай магьрум жез кlанзавач .Заз жуван дидедин чlал кlан я ва адал дамахзава.

**VII.Рефлексия.  Вун гьи фикирдал атана?**

- Заз чиз,…

- Зи фикирдалди,…

Хайи ч1ал…

**VIII. Нетижаяр кьун, къиметар эцигун.**

**IX. К1валин к1валах гун.**

«Дидед ч1ал чи хазина я» темадай сочинение кхьиз

**Тарсунин технологиядин карта**

|  |  |  |  |  |  |
| --- | --- | --- | --- | --- | --- |
| № | Тарсунин этап | Ишлемишзавай  тадарак | Муаллимдин гьерекатар | Аялрин гьерекатар | Декьикьа |
| 1 | Тарс тешкилун | Эпиграф | Тарсуниз аялрин гьазурвал ахтармишун. Тарсунин кьилин фикир лугьун. | Муаллимди ганвай малуматдал фикирун | 1 |
| 2 | Аялрин вилик месэла эцигун | Шиир кIелун ва кьве кьиса суьгьбет авун | Эцигнавай месэла гьялун патал суалар гун. | Суалриз жавабар гун. | 1 |
| 3 | Тарсунин винел кIвалахун, сегьнеяр къалурун. | Слайдар, презентация | 21 – февралдин йикъакай суьгьбетун, лезги чIалан къешенгвал аялрив агакьарун | Яб акалун, мисалар дафтарриз кхьин | 35 |
| 4 | Ял ядай декьикьа | аудиозапись |  | Яб акалун | 4 |
| 5 | Поэзиядин декьикьа | Шиирар авай кIватIалар, шаиррин портретар |  | КIвале гьазурай шиирар ва сценка къалурун | 15 |
| 6 | Тарс мягькемарун |  |  | Фикирар лугьун, сочинение кIелун | 3 |
| 7 | Рефлексия | карточкаяр | Суалар гун | Къачур чирвилерикай веревирдер лугьун | 2 |
| 8 | Нетижаяр кьун |  | Къиметар лугьун, аялрин тариф авун | Дневникар гьазурун | 2 |
| 9 | КIвализ кIвалах гун |  | «Дидед ч1ал чи хазина я» темадай сочинение кхьиз | Дафтардиз кхьин | 2 |